b'\n_START_ARTICLE_\nDimoni de Maxwell\n_START_PARAGRAPH_\nEl dimoni de Maxwell, tamb\xc3\xa9 conegut com a paradoxa de Maxwell, \xc3\xa9s una paradoxa te\xc3\xb2rica o experiment mental que pren el nom d\'una criatura imagin\xc3\xa0ria ideada el 1867 pel f\xc3\xadsic escoc\xc3\xa8s James Clerk Maxwell, per il\xc2\xb7lustrar la segona llei de la termodin\xc3\xa0mica. Aquesta llei, segons una de les seves formulacions, prohibeix que entre dos cossos a diferent temperatura es pugui transmetre calor del cos fred al cos calent. La segona llei tamb\xc3\xa9 es coneix amb la formulaci\xc3\xb3: "En un sistema a\xc3\xafllat, l\'entropia no decreix"._NEWLINE_Tenint en compte que la temperatura s\'interpreta com la vibraci\xc3\xb3 de les part\xc3\xadcules (com m\xc3\xa9s vibraci\xc3\xb3, m\xc3\xa9s temperatura), Maxwell imagin\xc3\xa0 un "dimoni" que seria una criatura capa\xc3\xa7 d\'actuar a nivell molecular seleccionant mol\xc3\xa8cules calentes i mol\xc3\xa8cules fredes separant-les. El nom de "dimoni" es creu que fa refer\xc3\xa8ncia a un joc de cartes que consistia a ordenar cartes vermelles i negres de la baralla francesa, de manera an\xc3\xa0loga al prop\xc3\xb2sit de separar mol\xc3\xa8cules fredes i calentes._NEWLINE_Si en dos recipients que contenen una mescla de dos gasos amb diferent calor espec\xc3\xadfica, comunicats per una porta governada pel dimoni, aquest fos capa\xc3\xa7 de fer la separaci\xc3\xb3 de mol\xc3\xa8cules d\'un gas, deixant passar les mol\xc3\xa8cules m\xc3\xa9s r\xc3\xa0pides, tindria els dos recipients amb temperatures diferents. Si despr\xc3\xa9s obr\xc3\xads la porta i fes que es tornessin a barrejar, aix\xc3\xb2 faria canviar el volum dels recipients. Obtenint un treball d\'aquest moviment per mitj\xc3\xa0 d\'un \xc3\xa8mbol, es podria aconseguir una m\xc3\xa0quina t\xc3\xa8rmica que convert\xc3\xads l\'energia d\'agitaci\xc3\xb3 t\xc3\xa8rmica en treball amb un rendiment del 100%. Cosa que suposaria disminuir l\'entropia del sistema, "vulnerant" la segona llei de la termodin\xc3\xa0mica._NEWLINE_Una de les possibles solucions donades a aquesta aparent paradoxa fou la donada per Le\xc3\xb3 Szil\xc3\xa1rd, el 1929, i m\xc3\xa9s tard per L\xc3\xa9on Brillouin. En la vida real, el dimoni de Maxwell necessitaria algun mitj\xc3\xa0 per a mesurar la velocitat molecular, i l\'acte d\'aconseguir la informaci\xc3\xb3 per triar les part\xc3\xadcules gastaria certa quantitat d\'energia. Com que el dimoni i el gas estan interaccionant, en el sistema s\'han de considerar conjuntament. La despesa d\'energia del dimoni causar\xc3\xa0 un augment de la seva entropia, que ser\xc3\xa0 major que la que disminuir\xc3\xa0 en el gas, de manera que en conjunt no es vulneraria la segona llei._NEWLINE_La paradoxa de Maxwell ha suscitat una extensa investigaci\xc3\xb3 en els aspectes fonamentals de la termodin\xc3\xa0mica i la teoria de la informaci\xc3\xb3.'